હરિવલ્લભદાસ ખડખડાટ હસી પડ્યા. 'અલ્યા, તારી આટલી તારીફ કરી તોય તું કંઇ સમજતો નથી. જ્યારે બાપ દીકરાના આટલાં વખાણ કરે ત્યારે દીકરાથી ખાનગી રાખવા જેવું એ બાપ પાસે શું હોય?' એમણે સમજાવ્યું. 'વિલ બનાવવાની વાત મનમાં ક્યારનીયે ઘૂંટાતી હતી એટલે ત્રિવેદીસાહેબને સંદેશો મોકલાવેલો. એ સાહેબ અમેરિકા હતા. હવે આવ્યા એટલે એમણે મુલાકાત લીધી.' ત્રિવેદી સામે નજર કરીને એમણે વિભાકર સામે મોં મલકાવ્યું. 'આમ તો જે છે એ બધુંય તારું જ છે ને? એ છતાં કોઇને અન્યાય ના થાય એનું ધ્યાન રાખવા માટે વિચારવું પડે. આ ત્રિવેદી સાહેબ થોડા વધારે પડતા ચીકણા છે. એ કહે કે વિલ બનાવતાં અગાઉ તમારી તમામ પ્રોપર્ટી.' આંગળી ઊંચી કરીને એમણે વિભાકરને વીંટી બતાવી. 'આ વીંટી સુધ્ધાં અંદર આવી જાય એ રીતે મિલકતની યાદી બનાવી રાખો. એમણે આ હોમવર્ક આપ્યું એટલે હવે કામ ઢીલમાં પડશે.' એમણે ત્રિવેદી સામે જોયું.